b'\n_START_ARTICLE_\nKarakorumska avtocesta\n_START_PARAGRAPH_\nKarakorumska avtocesta (KKH) je najvi\xc5\xa1je le\xc5\xbee\xc4\x8da sodobna mednarodna cesta na svetu. Povezuje Kitajsko in Pakistan \xc4\x8dez pogorje Karakorum, preko prelaza Khunjerab, na nadmorski vi\xc5\xa1ini 4693 metrov, kar so potrdili z ve\xc4\x8d meritvami, tudi z GPS. Povezuje Kitajsko provinco Xinjiang s pakistanskima provincama Gilgit-Baltistan in Kiber Paktunkva in velja tudi kot priljubljena turisti\xc4\x8dna atrakcija. Zaradi visoke nadmorske vi\xc5\xa1ine in te\xc5\xbekih razmer, v katerih je bila zgrajena, jo nekateri imenujejo \xc2\xbbOsmo \xc4\x8dudo sveta\xc2\xab._NEWLINE_Karakorumska avtocesta, neuradno tudi KKH, je v Pakistanu uradno ozna\xc4\x8dena kot N-35, na Kitajskem pa kot Kitajska dr\xc5\xbeavna cesta 314 (G314).\n_START_SECTION_\nZgodovina\n_START_PARAGRAPH_\nKarakorumska avtocesta, na Kitajskem znana tudi kot \xc2\xbbcesta prijateljstva\xc2\xab, je bila zgrajena s strani vlad Pakistana in Kitajske. Gradnja se je za\xc4\x8dela leta 1959 in je bila kon\xc4\x8dana leta 1979 (odprta za javnost je od leta 1986). Pribli\xc5\xbeno 810 Pakistancev in okoli 200 kitajskih delavcev je med gradnjo izgubilo \xc5\xbeivljenje predvsem pod plazovi in zaradi padcev. Kitajski delavci, ki so umrli med gradnjo, so pokopani na pokopali\xc5\xa1\xc4\x8du v kitajskem Gilgitu. Trasa KKH sledi eni od mnogih starodavnih poti v trasi Svilne ceste._NEWLINE_Na pakistanski strani je bila cesta zgrajena s pomo\xc4\x8djo FWO (organizacije Frontier Works), ki zaposluje pakistanske vojake-in\xc5\xbeenirce (Army Corps of Engineers). Knjigo v dveh delih, \xc2\xbbZgodovina Karakorumske avtoceste\xc2\xab, je napisal brigadir (v pokoju) Muhammad Mumtaz Khalid. V prvem delu knjige avtor obravnava de\xc5\xbeelo in ljudi, prazgodovinski komunikacijski sistem v severnih obmo\xc4\x8djih, potrebo po cestni povezavi z Gilgitom v vseh vremenskih pogojih in gradnjo ceste po dolini reke Ind. Drugi del opisuje dogodke, ki so pripeljali do izgradnje ceste po dolini Inda in Karakorumske avtoceste, te\xc5\xbeave pri na\xc4\x8drtovanju in vlogi pakistanske vojske in\xc5\xbeenircev in njihovih kitajskih kolegov pri gradnji.\n_START_SECTION_\nAvtocesta\n_START_PARAGRAPH_\nAvtocesta, ki povezuje kitajsko provinco Gilgit - Baltistan s pakistanskim Ka\xc5\xa1mirjem poteka po trasi starodavne Svilne ceste in je dolga pribli\xc5\xbeno 1.300\xc2\xa0km od Ka\xc5\xa1garja, mesta v provinci Xinjiang na Kitajskem, do Abbottabada v Pakistanu. Podalj\xc5\xa1anje avtoceste proti jugu zahodno od Abbottabada sledi cesti N - 35 in je del glavne ceste N - 5 do Hassanabdala v Pakistanu._NEWLINE_Avtocesta pre\xc4\x8dka tektonski stik med evrazijsko in indijsko plo\xc5\xa1\xc4\x8do, kjer se Kitajska, Tad\xc5\xbeikistan, Afganistan in Pakistan pribli\xc5\xbeujejo druga drugi na razdalji 250 kilometrov. V veliki meri, zaradi izredno ob\xc4\x8dutljivega stanja konflikta v Ka\xc5\xa1mirju med Indijo in Pakistanom, ima Karakorumska avtocesta  strate\xc5\xa1ki in voja\xc5\xa1ki pomen za te narode, predvsem pa je pomembna kot gospodarska povezava med Pakistanom in Kitajsko._NEWLINE_30. junija 2006 je bil podpisan memorandum o soglasju med pakistansko cestno upravo in kitajsko dr\xc5\xbeavno komisijo za nadzor in upravo (SASAC) za obnovo in nadgradnjo Karakorumske avtoceste. Po na\xc4\x8drtih SASAC se bo cesta raz\xc5\xa1irila od 10 do 30 metrov in njena kapaciteta pove\xc4\x8dala za trikrat glede na trenutne zmogljivosti. Poleg tega bo nadgrajena predvsem za sprejem te\xc5\xbekih tovornih vozil in za ekstremne vremenske razmere._NEWLINE_Kitajska in Pakistan na\xc4\x8drtujeta navezavo Karakorumske avtoceste do ju\xc5\xbenega pristani\xc5\xa1\xc4\x8da Gwadar v Belud\xc5\xbeistanu preko kitajske \xc5\xbeeleznice Gwadar - Dalbandin, ki \xc5\xbee te\xc4\x8de do Rawalpindija._NEWLINE_Od 4. januarja 2010 je bila KKH zaprta v dolini Hunza in promet na Kitajsko je bil mo\xc5\xbeen le z majhnimi \xc4\x8dolni. Ogromen zemeljski plaz, 15\xc2\xa0km dolg, ki je nastal gorvodno od glavnega mesta Hunza, Karimabad, je ustvaril potencialno nestabilno jezero Attabad, dolgo 22 kilometrov in ve\xc4\x8d kot 100 metrov globoko. Prvi teden junija 2010 je kon\xc4\x8dno za\xc4\x8dela voda odtekati preko plazu. Plaz je uni\xc4\x8dil del vasi in ubil mnogo prebivalcev. Zaradi jezera so morali tiso\xc4\x8de ljudi razseliti. Voda je poplavila ve\xc4\x8d kot 20 kilometrov KKH, tudi 310 metrov dolg premostitveni objekt 4\xc2\xa0km  ju\xc5\xbeno od Gulmita._NEWLINE_Zelo vpra\xc5\xa1ljivo je ali bo jezero, ki je leta 2011 doseglo 27 kilometrov v dol\xc5\xbeino, kdaj odteklo. Blago proti severu vozijo \xc4\x8dez jezero z majhnimi plovili in ga znova prelo\xc5\xbeijo na tovornjake na drugem koncu jezera.\n_START_SECTION_\nPakistanski odsek\n_START_PARAGRAPH_\nPakistanski odsek, ki se za\xc4\x8dne v Abbottabadu, \xc4\x8deprav se N-35, ki je tudi del KKH, uradno za\xc4\x8dne pri Hassanabdalu, je dolg 806 kilometrov. Avtocesta sledi reki Ind od Thakota do Jaglota, kjer se Indu pridru\xc5\xbei reka Gilgit. Poteka \xc4\x8dez tri velike gorske verige: Hinduku\xc5\xa1, Himalajo in Karakorum. V zahodnem delu Himalaje le\xc5\xbei deveti najvi\xc5\xa1ji vrh na svetu, Nanga Parbat in je viden iz avtoceste. Avtocesta se nadaljuje skozi glavno mesto province Gilgit-Baltistan, Gilgit in poteka po dolinah Nagar in Hunza, vzdol\xc5\xbe reke Hunza. S ceste je mogo\xc4\x8de videti nekatere izmed najvi\xc5\xa1jih gora in znane ledenike Karakoruma. Avtocesta pre\xc4\x8dka pakistansko-kitajsko mejo na prelazu Khunjerab.\n_START_SECTION_\nKitajski odsek\n_START_PARAGRAPH_\nKitajski odsek sledi smeri sever-jug po dolini Sarykol (Rumeno jezero) takoj zahodno od kotline Tarim. Cesta gre iz Ka\xc5\xa1garja jugozahodno pribli\xc5\xbeno 80 kilometrov, nato zavije proti zahodu v kanjon reke Gez (Ghez) med pogorjem Chakragil na severu in Kongur na jugu. Od kanjona Gez dalje \xc5\xbeivijo Kirgizi. Potem ko se povzpne iz doline, cesta zavije proti jugu mimo Kongurja, jezera Karakul in Muztagh Ate na vzhod. Pod Muztagh Ato gre nova cesta proti zahodu preko prelaza Kulma, kjer se pridru\xc5\xbei Pamirski avtocesti v Gorno - Badakhshan v Tad\xc5\xbeikistanu. Glavna cesta se nadaljuje \xc4\x8dez ni\xc5\xbeji prelaz (prebivalci postanejo Tad\xc5\xbeiki) in se spusti v Tashkurgan. Ju\xc5\xbeneje, dolina in slaba cesta vodi na zahod proti prelazu Wakhjir na trasi koridorja Wakhan. Naprej cesta zavije proti zahodu do kontrolne to\xc4\x8dke in majhnega naselja na Pirali, nato pa preko prelaza Khunjerab, tistega, ki vodi v Pakistan, v dolino reke Khunjerab in Hunza. (V letu 747 je Gao Xianzhi,Tangov general, pre\xc4\x8dkal prelaz Broghol, danes v Pakistanu - kar je bila najdlje dose\xc5\xbeena kitajska to\xc4\x8dka v tej smeri in je bil kasneje pora\xc5\xbeen v bitki pri Talasu, nakar so se Kitajci umaknili iz regije.)\n_START_SECTION_\nTurizem\n_START_PARAGRAPH_\nV zadnjih letih je avtocesta postala turisti\xc4\x8dna destinacija pustolov\xc5\xa1\xc4\x8dine \xc5\xbeeljnih turistov. The Guardian jo je uvrstil med tri najbolj\xc5\xa1e turisti\xc4\x8dne destinacije v Pakistanu. Cesta omogo\xc4\x8da alpinistom in kolesarjem la\xc5\xbeji dostop do \xc5\xa1tevilnih visokih gora, ledenikov in jezer na tem obmo\xc4\x8dju. Omogo\xc4\x8da dostop do Gilgita in Skarduja iz Islamabada. Tukaj sta dve glavni sredi\xc5\xa1\xc4\x8di za alpinisti\xc4\x8dne odprave v provinci Gilgit-Baltistan v pakistanskem delu Ka\xc5\xa1mirja._NEWLINE_Upravi Gilgit-Baltistana (Pakistana) in Xinjianga (Kitajska) sta podpisali sporazum o prehajanju meje za stalne prebivalce. Prehod velja za koledarsko leto in se uporablja samo za potovanje preko prelaza Khunjerab.\n_START_SECTION_\nReke in jezera\n_START_PARAGRAPH_\nS ceste so dostopne \xc5\xa1tevilne reke in jezera:_NEWLINE_\xe2\x80\xa2 reka Ind _NEWLINE_\xe2\x80\xa2 reka Hunza_NEWLINE_\xe2\x80\xa2 reka Gilgit_NEWLINE_\xe2\x80\xa2 reka Khunjerab_NEWLINE_\xe2\x80\xa2 jezero Karakul v provinci Xinjiangu (Kitajska)\n_START_SECTION_\nSkalne poslikave in petroglifi\n_START_PARAGRAPH_\nVzdol\xc5\xbe ceste se nahaja ve\xc4\x8d kot 50.000 kosov sklanih poslikav in petroglifov, ki so skoncentrirana na desetih ve\xc4\x8djih mestih med Hunzo in Shatialom. Ostanke so pustili osvajalci, trgovci in romarji, ki so hodili po trgovski poti, kakor tudi doma\xc4\x8dini. Najzgodnej\xc5\xa1i datum najdb sega med 5000 in 1000 pred na\xc5\xa1im \xc5\xa1tetjem in prikazuje posamezne \xc5\xbeivali, trikotne oblike mo\xc5\xa1kih in lovske prizore, v katerih so \xc5\xbeivali ve\xc4\x8dje od lovcev. Te poslikave so vpraskane v skalo s kamnitimi orodji in prekrite z debelo patino, ki je posledica njihove starosti.\n_START_SECTION_\nPotovanja\n_START_PARAGRAPH_\nV Pakistanu ve\xc4\x8d prevozni\xc5\xa1kih podjetij ponuja avtobusne prevoze med ve\xc4\x8djimi mesti vzdol\xc5\xbe avtoceste iz Rawalpindija in Lahoreja. Najve\xc4\x8dja dru\xc5\xbeba je Severna prevozna dru\xc5\xbeba (NATCO). Druge so \xc5\xa1e Masherbrum Travel, Silk Route Travel, K-2 movers, Anchan Travel in Saeed Travel.\n_START_SECTION_\nAvtobusna linija med Gilgitom in Ka\xc5\xa1garjem\n_START_PARAGRAPH_\nOd 1. junija 2006 dnevno vozi avtobus med Gilgitom, Gilgit-Baltistan in Ka\xc5\xa1garjem, Xinjiang, skozi obmejno obmo\xc4\x8dje Sust in Tashkorgan. .\n_START_SECTION_\nVreme\n_START_PARAGRAPH_\nPo KKH je najbolje potovati spomladi ali zgodaj jeseni. Mo\xc4\x8dno sne\xc5\xbeenje v \xc4\x8dasu hude zime lahko cesto zapre za dalj \xc4\x8dasa. Mo\xc4\x8dno monsunsko de\xc5\xbeevje okoli julija in avgusta povzro\xc4\x8da zemeljske plazove, ki lahko blokirajo cesto za ve\xc4\x8d ur ali dni. Mejni prehod med Kitajsko in Pakistanom na prelazu Khunjerab je odprt le med 1. majem in 31. decembrom.'